ראש הממשלה, בנימין נתניהו, נועד כעת עם ראשי מפלגות יהדות התורה וכולנו לחתימה על ההסכמים הקואליציוניים. עלות הדרישות של יהדות התורה שהתקבלו מוערכות בסכום של 4 מיליארד שקל בשנה.

מנכ"ל עמותת חדו"ש לחופש דת ושוויון, הרב עו"ד אורי רגב, אמר בתגובה כי "כעומק הביזה שביצעה יהדות התורה בתקציבי המדינה - כך עומק הכניעה של הליכוד ועומק הכפייה בה יחושו אזרחי ישראל בניגוד ברור לרצון הרוב. אפילו בהיסטוריה המאוד מרשימה של הסכמי הכניעה למפלגות החרדיות, ספק אם היה פעם הסכם גרוע כל כך".

רגב ציין כי "ההסכם מזרים סכומי עתק לאברכים, בחלק מהמקרים תוך עקיפה בוטה של בג"צ. בכך הוא מהווה חבלה גלויה במאמצי המדינה לשלב את הגברים החרדים בשוק העבודה. הוא מבטל את החובה ללמוד לימודי ליבה ובכך הוא מחבל בעתיד המשק הישראלי והחברה הישראלית. זה הסכם של קומבינות שבמרכזו התרגיל, לפיו שר הביטחון יוכל לשנות את יעדי הגיוס וכך תמיד יעמדו בהם ולעולם לא יוטלו סנקציות. לא רק שהוא לא פותר את בעיית השיוויון בנטל, הוא מנציח אותה. זה הסכם שמהווה יריקה בפרצופו של הבוחר הישראלי ובייחוד של בוחרי מפלגות הקואליציה שמתנגדים לרבים מסעיפיו.

עברו לתצוגת גלריה בנימין נתניהו ויעקב ליצמן צילום: אמיל סלמן

"חברי הכנסת של יהדות התורה סובלים משיכרון כוח ואין גבול לתאוות התקציבים והג'ובים שלהם, לאחר שהתייבשו באופוזיציה בשנתיים האחרונות. בל יתפלאו אם בבחירות הקרובות הם יחזרו וימצאו עצמם מנודים מהקואליציה, כי הם לא למדו דבר מהפעם הקודמת", סיכם רגב.

הסעיפים המרכזיים בהסכם בין הליכוד ליהדות התורה:

- הליכוד לא יכנס לממשלה בכנסת ה-20 בלי יהדות התורה

- שינויים בחוקי יסוד יתקבלו רק בהסכמת כל סיעות הקואליציה

- ח"כ יעקב ליצמן יכהן כסגן שר הבריאות במעמד שר מתחת לראש הממשלה

- ח"כ מאיר פרוש יכהן כסגן שר החינוך

- חבר כנסת משה גפני יכהן כיו"ר ועדת הכספים של הכנסת, ח"כ אורי מקלב כיו"ר ועדת המדע והטכנולוגיה ובמשך חצי קדנציה ח"כ ישראל אייכלר יכהן כסגן יו"ר הכנסת

- ייצוג הכנסת בוועדה למינוי דיינים יגדל משני נציגים לשלושה - שניים של הקואליציה ואחד של האופוזיציה

- ליהדות התורה יהיה נציג בוועדה למינוי דיינים

שיוויון בנטל

- הסמכות לקביעת יעדי הגיוס תועבר לשר הביטחון. צוות של משרד הביטחון יגבש הצעה לשינוי החוק ברוח זו תוך חמישה חודשים. המשמעות: ניתן יהיה לשנות את היעדים כך שהסנקציות לא יופעלו. יפתחו מסלולי שירות לחרדים שיכללו הכשרה מינימלית ומתן פטור

כפייה דתית

- ישמר הסטטוס קוו בנושאי דת ומדינה להוציא מה שהוסכם בהסכם הזה. הקואליציה תתנגד לכל חקיקה בנושאי דת ומדינה שמשנה את הסטטוס קוו ואינה כלולה בהסכם זה

- חפירות ארכיאולוגיות יעצרו אם ימצאו בהן עצמות אדם ויחודשו רק לאחר אישור ממשלתי

- תבוטל הרפורמה במערך הגיור

- יוקם פורום לתיאום בנושא המשרד לשירותי דת שיכלול את נציגי המפלגות הדתיות ורוה"מ

- אם בג"צ יבטל המונופול של הרבנות הראשית על הכשרות, הממשלה תתקן את החוק כדי להשיבו

חינוך חרדי

- הממשלה תתקן בחקיקה כל פגיעה שתווצר בתקצוב החינוך החרדי על ידי החלטות בית משפט

- יועבר חוק מיוחד לעיגון מעמד החינוך החרדי

- יוחזרו לחינוך החרדי תקציבים שנשללו ממנו בימי הממשלה הקודמת

- תקצוב ההסעות לחינוך העצמאי יוחזר לרמתו בשנת 2012 מה שיסייע מאוד לפעילות בתי הספר להחזרה בתשובה

-הממשלה תקצה בכל שנה 120 מליון שקלים, כספים קואליציוניים למטרות שתבחר יהדות התורה

- הממשלה תבטל את הסעיפים בחוק, הקובעים שכל מוסד שלא ילמד כמות מינימלית של חשבון ומתמטיקה יורד תקציבו ל-30% מתקציב מוסד ממלכתי, כלומר תבטל את אכיפת תוכנית הליבה

- ככל שתופעל תוכנית לקיצור החופש הגדול במוסדות הממלכתיים, היא תופעל גם במוסדות חרדיים

- יחודש תקציב התרבות החרדית במשרד החינוך, המיועד בעיקר לארגונים מפלגתיים וארגוני החזרה בתשובה (כ-50 מיליון שקל). יחודש תקציב הפנימיות החרדיות במשרד הרווחה המהווה קופה ב' של הישיבות התיכוניות, שהן המוסדות החרדיים לבנים לגילאי תיכון (כ-50 מיליון שקל). יוגדל התקציב לטיפול בנוער חרדי מנותק

- ההקצבות לתלמידי ישיבות ואברכים יוחזרו לשווייו בשנת 2012 כלומר יוכפלו ויגעו לכ-850 שקלים לחודש לאברך. התקציב יתקרב למיליארד שקלים, תוספת של כ-400 מיליון שקלים

- יועבר חוק עוקף בג"צ שיחדש את קצבת הבטחת ההכנסה הבילתי חוקית לאברכים בהיקף של כ-140 מיליון שקל

קצבאות ילדים

- קצבאות הילדים יוחזרו לתעריפים של 2012. העלות מוערכת ב-2.5 מיליארד שקלים לשנה

מיצוי כושר ההשתכרות

- תבוטל ההנחה בתעריפי מעונות היום לזוגות שממצים את כושר ההשתכרות

- יבוטלו הקריטריונים בהטבות לדיור המעניקים הטבות לזוגות שמיצו את כושר ההשתכרות

נושאים אחרים

- יוקם צוות בין משרדי לבחינת העלאת שכרם ודרכי הבחירה של רבני ערים ויישובים

- צוות שימנה ראש הממשלה יבחן תחומים בשירות הציבורי שבהם ניתן להכיר בהסמכה לרבנות מטעם הרבנות הראשית כמקבילה לתואר אקדמי

- הממשלה תעניק סיוע לגרעינים תורניים חרדיים בדומה לסיוע הניתן לגרעינים חרד"ליים.

נתניהו לחרדים: "עשינו דברים גדולים. יש לנו הזדמנות לחזור לכך עכשיו"

רה"מ בנימין נתניהו אמר במעמד החתימה על ההסכם הקואליציוני עם מפלגת "יהדות התורה": "עבדנו במשותף בממשלה הקודמת לטובת עם ישראל ומדינת ישראל, עשינו דברים גדולים. יש לנו הזדמנות לחזור לכך עכשיו, יש שאיפה גדולה לעשות דברים גדולים למדינת ישראל ועם ישראל ולציבור בישראל. יש לי בקשה אחת: בואו נלך כולנו לעבוד".

ח"כ יעקב ליצמן: "תודה לרה"מ ולצוות המו"מ. אני חושב שההסכם שעשינו הוא הסכם טוב, לא קל, יש הרבה דברים חברתיים שם, גם על קצבאות ילדים וגם טיפולי שיניים, יש עוד הרבה דברים וגם תיקוני עיוות. אני בטוח שבעזרת השם, כפי שהוכחנו בקדנציות הקודמות בעבר, והובלנו הרבה רפורמות והרבה הישגים, אני מקווה שהקדנציה הנוכחית תהיה ארבע שנים וחצי".

ח"כ משה גפני: "אנחנו שמחים שהגענו לחתימה. עברתי הסכמים קואליציוניים ואני ותיק בעניין הזה, זה הסכם ארוך מאוד שיורד לרזולוציות מאוד נמוכות מבחינת הסכם. אנחנו מודים לצוות על העבודה שנעשתה ורוצים לחזור לכנסת ה-18 שם היה שיתוף פעולה מלא עם רה"מ וסיעת הליכוד".

ח"כ מאיר פרוש: "כדי ליישם הסכם קואליציוני צריך לעבוד 4.5 שנים ואנחנו נשתדל לעשות זאת ומקווים שתהיה לנו העזרה. היה קשה במו"מ אבל היה מאוד נחמד וטוב שהגענו לכך שאנחנו יכולים לסכם את שעמדנו בו. אני יכול רק לבקש ממך בקשה צנועה: אל תפסיק להזכיר בתקופה הקרובה שקיבלת 30 מנדטים ויש לך מנדט לעשות".

יו"ר מפלגת 'יש עתיד', ח"כ יאיר לפיד, התייחס הערב לביטול חוק השוויון בנטל על פי ההסכם הקואליציוני שנחתם בין הליכוד ליהדות התורה: "נתניהו מוכר את הערכים של מדינת ישראל בתמורה לקואליציה. ראש הממשלה, שטוען כי הוא עומד בראש מפלגה ציונית, מכר היום את ערכי השוויון והנשיאה המשותפת בנטל למפלגה לא ציונית. את החשבון מגיש נתניהו לציבור המשרת והעובד, לאותם חיילים וחיילי מילואים שרק בקיץ האחרון הגנו בחירוף נפש על תושבי הדרום. 'יש עתיד' לא תוותר ותלחם על החוק ההיסטורי הזה".